
                            „Mert Isten nem a zűrzavarnak, hanem a békességnek Istene.(1 Kor. 14:33)
Leltározás, Értékelés


A leltár fogalma
1.§ A leltár olyan kimutatás, amely az eszközök és források, vagy azok egy csoportja valóságban meglevő állományának mennyiségét és értékét egy meghatározott napra vonatkoztatva tartalmazza.

A leltár és a zárómérleg kapcsolata
2.§ A zárómérleg sorait a leltár támasztja alá. A zárómérleg elkészítéséhez olyan leltár szükséges, amely tételesen, ellenőrizhető módon, mennyiségben és értékben is meghatározva tartalmazza az Egyházközségnek a zárómérleg fordulónapján meglevő eszközeit és forrásait.

Az Egyházközség vagyontárgyainak és tárgyi eszközeinek csoportjai
3.§ Ingatlanok
Ebben a csoportban kell nyilvántartani a földhivatali nyilvántartás szerint az Egyházközség tulajdonában levő földterületeket, épületeket és azok tartozékait. Tartozék; az a felépítményt, szerelvényt, berendezési tárgyat, ami az építési engedély és a használatbavételi engedély szerint az épület része és a beruházási költségekkel együtt került kifizetésre.
Az ebbe a csoportba tartozó ingó vagyontárgyak nyilvántartása helyiségenként felsorolva történik.

4.§ Nagy értékű eszközök
Ide tartoznak azon a tárgyi eszközök, amelyek egyedi értéke meghaladja a 20.000 Ft-ot. Nyilvántartásuk beszerzési áron ( az egy évnél régebbi beszerzések kalkulált áron ) történik. Nagy értékű eszközök közé tartoznak (nem selejtezhetők) a kegytárgyak, anyakönyvek, oltárterítők és muzeális, eszmei értékű tárgyak – az értékek feltüntetése nem kötelező.

5.§ Kis értékű eszközök
Ebben a csoportban kell nyilvántartani azokat a tárgyi eszközöket, ideértve a könyveket is, melyek egyedi értéke 20.000 Ft alatt van. Nyilvántartásuk érték nélkül történik.






A leltárral szemben támasztott követelmények

6.§ A leltárral szemben támasztott követelmények: 
- teljesség;  az Egyházközség minden eszközét és forrását tartalmazza
- valódiság; az eszközök és források tényleges mennyiségét és helyesen megállapított értékét tartalmazza,
- egyértelműség;  áttekinthető, beazonosíthatóságig részletezett

7.§ A leltárral szemben támasztott formai követelmény a leltár bizonylatainak pontos kitöltése. A leltár bizonylatai:
- leltárfelvételi füzet: a leltárfelvétellel kapcsolatos részadatok, számítások, megjegyzések rögzítésére szolgál. A füzet sorszámozott lapokat tartalmaz.
- leltárfelvételi ív és összesítő: erre a nyomtatványra kerülnek a leltározott eszközök és források adatai: – sorszám, besorolás, megnevezés, főbb jellemzők, beszerzés időpontja, eredeti és aktuális érték, megjegyzés
- leltározási jegyzőkönyv: tartalmazza a leltárfelvétel dátumát, helyszíneit, a leltárkülönbözetek kimunkálását, a leltár fordulónapját, az elnökség és a leltározást végzők aláírását.


A leltározás módja

8.§ A leltározandó eszközök és források körét az Egyházközség presbitériuma a leltározási utasításban határozza meg (presbitériumi határozat).
9.§ Egyéb előírás hiányában az Egyházközség ingatlan vagyonát négy évenként, az ingó vagyont évenként kell leltározni.


Felelősség, ellenőrzés
10.§ A leltározás elrendelése az elnökség előterjesztése nyomán a  presbitérium feladata. A presbitérium határozata tartalmazza a leltározási feladatokat, a leltározás kezdő- és záró időpontját, a leltár fordulónapját, a leltározó bizottság névsorát. A leltározó bizottság tagjai: lelkész, felügyelő, számvevőszék- és a presbitérium megbízott tagjai.
11.§ A leltárellenőrzés célja a leltárral szemben támasztott követelmények (6.§,7.§) betartása, a bizonylatok tartalmi és formai megfelelőségének, az eszköz- és forrás értékelések szabályszerűségének biztosítása. 

A dokumentáció megőrzési kötelezettsége
12.§ A zárómérleg alátámasztásául, annak mellékleteként a leltár dokumentumait legalább nyolc évig meg kell őrizni.


Selejtezés


 Eszközök és iratok selejtezése
13.§ Az Egyházközség tulajdonát képező bármilyen eszköz selejtezéséről a Presbitérium dönt az Elnökség vagy a Leltározási bizottság előterjesztése alapján.
14.§ Selejtezés előtt a szóban forgó eszköz – az egyházközségben betöltendő feladatát tekintve - használhatatlanságáról kell meggyőződni, majd kezdeményezni értékesítését. A használhatatlan és nem értékesíthető eszközök megsemmisítésre kerülnek.
15.§ Amennyiben az eszköz feleslegessé válása miatt kerül selejtezésre és értékesítésre sincs lehetőség, akkor törekedni kell az eszköz jótékony célú tovább – hasznosítására.
16.§ Nem selejtezhetők az Egyházközség tulajdonában levő kegytárgyak, anyakönyvek, múzeális értékű eszközök.
17.§ Az eszközök selejtezéséről minden esetben jegyzőkönyvet kell készíteni. A jegyzőkönyv tartalmazza a selejtezésre kerülő eszköz:
- leltári számát,
- megnevezését, leírását,
- az Egyházközség tulajdonába kerülés dátumát (amennyiben ismert),
- betöltött feladatát,
- a selejtezés okát,
- további sorsát.

